TARTALOMJEGYZÉK

1. Bevezetés 3

2. A projekt jelenlegi állása 3

2.1. A vizsgált időszak alatt elért eredmények áttekintése 3

2.2. A projekt befejezéséhez szükséges szerződéses keretek 4

2.3. Alternatív technikai megoldás előkészítése 5

2.4. Előkészületek az átállásra 6

2.5. SIS II hálózat 7

2.6. Üzemeltetési igazgatás 7

2.7. Biztonság 8

3. Igazgatás 8

3.1. Pénzügyi hatások 8

3.2. Projektirányítás 9

3.2.1. Átfogó programirányítási tanács (GPMB) 9

3.2.2. A SISVIS bizottság (SIS II) 10

3.2.3. Nemzeti tervezés és koordináció 10

3.2.4. Tanács 11

3.2.5. Európai Parlament 11

4. A következő jelentéstételi időszak prioritásai 12

5. Következtetések 12

1. BEVEZETÉS

Ez az elért eredményekről szóló jelentés bemutatja a Schengeni Információs Rendszer második generációjának (SIS II) fejlesztése és a SIS 1+-ról a SIS II-re történő átállás érdekében 2010 második félévében végzett munkát. E jelentést a Bizottság a Schengeni Információs Rendszerről (SIS 1+) a Schengeni Információs Rendszer második generációjára (SIS II) történő átállásról szóló 1104/2008/EK tanácsi rendelet és 2008/839/IB tanácsi határozat 18. cikkének megfelelően terjesztjük elő a Tanács és az Európai Parlament számára.

2. A PROJEKT JELENLEGI ÁLLÁSA

2.1. A vizsgált időszak alatt elért eredmények áttekintése

A Bel- és Igazságügyi Tanács 2010. június 3-4-én tette le a 2010 második félévében a SIS II projektben elért jelentős előrelépések alapját. Ezen időszak alatt a Bizottság és a tagállamok szakértői intenzíven dolgoztak a pontosított rendszerkövetelmények véglegesítésén és egy tartható ütemterv vázlatának kidolgozásán. Az érdekelt felek szakértőivel közösen megtartott hasznos munkaértekezletek és ülések során kiderült, hogy melyek azok a területek, ahol a SIS II követelményeknek összhangban kell lenniük a végfelhasználók szükségleteivel, figyelembe véve a SIS II kapcsán tett szükséges nemzeti szintű biztonsági beruházásokat is. E fejlemény számos eleme közül nem utolsó sorban az is jelentős volt, hogy az eredeti elképzelésekhez képest ötször nagyobb méretű rendszer szükséges (az eredeti szerződés szerinti 15-22 millió figyelmeztető jelzésről 70-100 millió figyelmeztető jelzésre nőtt az igény), amelynek mindamellett működésorientált teljesítményt is kell nyújtania.

Az érdekelt felek által elvégzett részletes értékelést követően széleskörű egyetértés alakult ki a pontosított rendszerkövetelményekkel, a jövőbeni tesztelési megközelítéssel és a teljes ütemterv vázlatával kapcsolatban. Ennek megfelelően a SIS II-t várhatóan 2013 első negyedéve során helyezik üzembe.

A rendszerkövetelmények rögzítését követően a Bizottság egyeztetéseket kezdett a fejlesztési fővállalkozójával a szükséges szerződések megkötése érdekében azzal a céllal, hogy az eredeti szerződésben és a rendszerátállás 2008-as jogi aktusaiban[1] meghatározott teljesítmény-követelmények, valamint a végfelhasználók szükségletei közötti különbségeket áthidalja. Augusztus és szeptember közepe között összetett tárgyalásokat folytattunk a nyújtandó szolgáltatás tartalmának pontos meghatározása érdekében, és azért, hogy pénzügyileg megalapozott ajánlatot kapjunk a vállalkozótól. Végül a tárgyalások sikerre vezettek. A projekt befejezéséhez kapcsolódó költségvetés teljességgel összhangban áll a SIS II 2007-2013. közötti időszakára jóváhagyott költségvetési keretével.

Jóllehet a végleges rendszerelőírásokat– a korábbi előírásokat megőrizve – a tagállami szakértőkkel közösen fogalmaztuk meg és fogadtuk el, a nemzeti rendszerek is fejlesztésre szorulnak, főként azért, hogy meg tudjanak felelni a jelentősen megnövekedett rendszerkapacitásnak. A tagállamok SIS II-vel kapcsolatos megnövekedett költségeinek enyhítése érdekében, a Bizottság a Külső Határok Alap éves nemzeti programjainak elfogadása során teljes mértékben a rugalmasságra törekedett. A SIS II valóban a Külső Határok Alap egyik stratégiai prioritása, ami lehetővé teszi a tagállamok számára, hogy legfeljebb 75%-os uniós társfinanszírozást vehessenek igénybe.

Ezzel összefüggésben az IB Tanács 2010. október 7-8. között tartott ülésén ismételten megerősítette, hogy a SIS II működésbe lépése továbbra is elsődleges fontosságú prioritás, és ahhoz a tagállamok és a Bizottság közös erőfeszítéseire és szoros együttműködésére van szükség. A Tanács továbbá tudomásul vette már jóváhagyott, a SIS II működésbe lépésére vonatkozó átfogó ütemtervet és költségvetést, amelyet a Bizottság egy, a Tanács ülésen benyújtott jelentésében[2] is megerősített; továbbá valamennyi érdekelt felet felkért arra, hogy tegyen meg mindent a projektnek a most meghatározott határidőn és pénzügyi kereten belül történő, teljes körű végrehajtása érdekében. A Tanács emellett üdvözölte, hogy a Bizottság lehetőséget kínál arra, hogy a nemzeti rendszerek kifejlesztése befejezésének támogatásához a tagállamok rendelkezésére bocsássák a Külső Határok Alapot; és emlékeztetett arra, hogy a C.SIS 1+ továbbfejlesztésén alapuló készenléti tervet mindaddig meg kell tartani, amíg a második mérföldkőben meghatározott tesztelés eredményesen le nem zárul.

Közel két éves technikai nehézségek után az IB Tanács 2010. október 7-8. között tartott ülésén elfogadta a SIS II végleges projektjére vonatkozó egyértelmű, megvalósítható és széles körben elfogadott ütemtervet tartalmazó következtetéseit. A Bizottság kiemelte, hogy szükséges volt nyugodt munkakörülményeket biztosítani a szakértők számára abból a célból, hogy teljes figyelmüket a technikai célokra és a projekt befejezésére irányíthassák.

2.2. A projekt befejezéséhez szükséges szerződéses keretek

A Bizottság és a fejlesztési fővállalkozó 2010. szeptember 15-én megállapodást kötött a projekt befejezéséhez szükséges szerződéses keretekkel kapcsolatban. E megállapodás főbb elemei a következők:

- Műszaki követelmények

A Bizottság és a fővállalkozó megállapodott a SIS II rendszer elindításához szükséges, a tagállami szakértők által elért konszenzusnak teljes egészében megfelelő végleges követelményekben. A rendszer egyik legfőbb újítása, hogy az eredeti elképzelésekhez képest ötször nagyobb méretű a kapacitása (az eredeti szerződés szerint 15-22 millió figyelmeztető jelzésről 70-100 millió figyelmeztető jelzésre nőt az igény). A rendszer magas teljesítményére vonatkozó követelményeket fenntartják a szerződő felek, hogy azok továbbra is mindenben megfeleljenek a jövőbeni végfelhasználók működtetési szükségleteinek.

Fontos megjegyezni, hogy a felülvizsgált követelmények nem érintik a SIS II rendszerre vonatkozó jogi aktusokból származó alapvető kötelezettségeket.

- Ütemterv

A Tanács által 2010. júniusában bejelentett átfogó ütemterv jóváhagyásra került és a szerződés integráns részévé vált. A SIS II további fejlesztése és átfogó tesztelése 30 hónapon keresztül fog folyni. Így a rendszer 2013. első negyedéve során üzembe helyezhető lesz. Rövid távon, 2011 második negyedév végéig sor kerül mind a központi, mind pedig a nemzeti rendszerek új követelményeknek való megfeleltetésére. Ebből a célból a SIS II központi és nemzeti komponenseinek fejlesztését szolgáló alapvető műszaki referenciadokumentumaként új interfészvezérlési dokumentáció (ICD) került kiadásra októberben, valamint frissítették a központi és a tartalék központi egységek hardverét az év végén. A következő időszakban zajló tesztelés célja, hogy megbizonyosodjanak a SIS II rendszer egészének megfelelő működéséről. Ez hozzávetőlegesen egy évet vesz igénybe, és 2012-ben, a második mérföldkővel kapcsolatos tesztelés során éri el csúcspontját. Az utolsó fázisban került sor az átfogó tesztelésre (egy, a SIS II rendszerre vonatkozó jogi aktusokban előírt tesztelési kampányra) és az adatok új rendszerbe történő tényleges átvitelére. A rendszer üzembe helyezése 2013. első negyedéve folyamán történik.

- Költségvetés

A SIS II rendszer fejlesztésének és tesztelésének befejezéséhez szükséges tárgyalásos eljárás költségvetését 34,95 millió EUR-ban határozták meg.

Részleteiben nézve, a 34,95 millió EUR-ból 22,02 millió EUR-t különítettek el a fejlesztésre (a tesztelést és az adatátvitel) és 12,93 millió EUR-t a hardver korszerűsítésére (ezt a rendszer megnövekedett kapacitása, a fejlesztést lehetővé tevő további tesztelési környezet szükségessége, valamint a párhuzamosan végzendő tesztelési feladatok tették indokolttá).

A fejlesztési költségek összhangban vannak a Bizottság 2009 júniusi összehasonlító jelentésében becsült összeggel (ez 21,74 millió EUR volt a hardver korszerűsítése nélkül).

Az átállás teljes költsége a SIS II 2013-ig elfogadott költségvetési keretén belül fog maradni.

- Szerződési feltételek és biztosítékok

A Bizottság gondoskodott arról, hogy a tárgyalások során egyetlen szerződési feltétel és az eredeti szerződés egyetlen biztosítéka se gyengüljön, különösképpen nem a szankciókkal kapcsolatos rendelkezések.

A Bizottság a 2009 júniusi tanácsi következtetéseknek megfelelően biztosította egy, a szerződés felbontását lehetővé tevő záradék felvételét a szerződésbe. Ez a záradék hasonló a korábbi hasonló záradékhoz (amennyiben a teszt az első mérföldkő során vall kudarcot), azonban a második mérföldkő tesztjének teljesítményére vonatkozik. A záradék lehetővé teszi a Bizottság számára, hogy azonnali hatállyal álljon el a szerződéstől, amennyiben a második mérföldkő tesztje sikertelennek bizonyul.

A Bizottság továbbá biztosította a hardver beszerzésekre vonatkozó „legjobb ügyfél” záradék beiktatását.

2.3. Alternatív technikai megoldás előkészítése

Az IB Tanács 2010. október 7-8. között tartott ülésén arra emlékeztetett, hogy a C.SIS 1+ továbbfejlesztésén alapuló készenléti tervet mindaddig meg kell tartani, amíg a második mérföldkőben meghatározott tesztelés eredményesen le nem zárul. Ebből a célból a Tanács felszólította a Bizottságot, hogy Franciaországgal együttműködve tegyék meg a szükséges lépéseket annak érdekében, hogy a fenti időtartam erejéig álljon rendelkezésre egy ilyen készenléti terv.

Annak érdekében, hogy ha a Tanács valamelyik mérföldkő teljesítését sikertelennek ítéli, át lehessen állni egy alternatív műszaki forgatókönyv alkalmazására a SIS II funkcióinak végrehajtásához, a Bizottság és Franciaország 2009 óta kétoldalú tárgyalásokat folytat a megerősített SIS 1+ műszaki megoldáson (SIS 1+RE) alapuló SIS II fejlesztésére vonatkozó alternatív lehetőség megvalósítására irányuló hatáskör-átruházási megállapodás megkötése céljából.

A hatáskör-átruházási megállapodás lehetővé teszi a Bizottság számára a SIS II fejlesztésére vonatkozó EU-s költségvetés végrehajtását a feladatok Franciaországra történő ruházásával. A hatáskör-átruházási megállapodás tervezete már véglegesítésre került, és ismét felhasználható bármely, Franciaország által benyújtott és megvalósítható alternatív műszaki megoldáshoz.

Franciaország arról tájékoztatta a Bizottságot a közte és a fővállalkozó között a SIS 1+RE kapcsán fennálló jogviszonyt illetően, hogy a francia közbeszerzési jog értelmében a SIS 1+RE szerződéses alapja elévül, ha 2010 szeptemberéig nem kerül sor az eljárás lebonyolítására. Az elévülés meg is történt. Franciaország azon kötelezettségvállalása fényében, hogy műszaki készenléti megoldást nyújt a második mérföldkő tesztelési idejére (ahogy az a SIS II-re vonatkozó 2010. április 23-i tanácsi következtetésekben meghatározásra került), a Bizottság továbbra is szorosan együttműködik a francia hatóságokkal, hogy szükség esetén biztosítsa e megoldás végrehajthatóságát annak révén, hogy a francia hatóságok újabb közbeszerzési ajánlattételi felhívást tesznek közzé.

Minden szükséges jogalkotási intézkedést megtettünk ahhoz, szükség esetén lehetővé váljon egy alternatív műszaki forgatókönyv végrehajtása. A SIS II-re történő átállásról szóló jogi aktusok módosítására irányuló bizottsági javaslat eredményeként a Tanács 2010 júniusában az alábbi rendelkezést fogadta el: „a SIS II fejlesztése egy olyan alternatív műszaki forgatókönyv végrehajtása révén is elérhető, amelyre külön műszaki előírások vonatkoznak” [3] .

2.4. Előkészületek az átállásra

A SIS 1+-ról a SIS II rendszerre való átállás sikeressége érdekében egy ideiglenes migrációs architektúrát hoztak létre. Az ideiglenes rendszer tartalmazni fog egy konvertert, amely az adatokat a jelenlegi C.SIS és a SIS II Központi Rész között két irányban alakítja át, és biztosítja a két rendszer összehangoltságát a tagállamoknak az egyik rendszerről a másikra való áttéréshez szükséges időtartam alatt.

A munka jelenlegi szakaszában a kulcsfontosságú elemek a következők:

- A fővállalkozó által fejlesztendő konverter maga.

- A vonatkozó dokumentáció, így például a konverter műszaki leírása.

- A konverter tesztelésére vonatkozó dokumentáció.

- Tagállami szintű adattisztítási tevékenység abból a célból, hogy még érvényes, a SIS II rendszerbe konvertálni kívánt SIS 1+ figyelmeztető jelzések a lehető legközelebb álljanak a SIS II rendszer esetében meghatározott követelményekhez.

A SIS II projekttel kapcsolatos műszaki és politikai tárgyalások miatt az átállási tevékenységet bizonyos mértékig felfüggesztették az operációs rendszer sikertelen tesztelésétől (2008. december) a sikeres első mérföldkőig (2010. március) tartó időszakban. 2010 második felében történt tisztázás alapján az átállási tevékenység visszanyerte fontosságát. Folyamatban van az átállás érdekében végzett korábbi munka felülvizsgálata abból a célból, hogy összhangba hozzák azt a pontosított követelményekkel.

A követelményeknek való megfelelése érdekében folytatódik a konverter fejlesztése. A korszerűsített konvertert 2011 második negyedévének végéig kell tesztelni a még működő SIS 1+ rendszerrel együtt.

Annak elősegítése érdekében, hogy a tagállamok pontos képet kapjanak az adattisztítás során felmerülő munka mennyiségéről, a SIS Központi Része rendszeresen megküld a Tanács illetékes munkacsoportjának egy olyan dokumentumot, amely az adatok feltérképezése és az azokhoz kapcsolódó tisztítási tevékenység alapján bemutatja a SIS-adatbázis részletes fejlődését.

2.5. SIS II hálózat

A SIS II projekt magában foglalja az elérhetőséggel, a biztonsággal, a földrajzi lefedettséggel és a szolgáltatás színvonalával szemben támasztott követelményeknek megfelelő, nagy kiterjedésű hírközlési hálózat kialakítását, amely lehetővé teszi a nemzeti és központi rendszerek közötti kommunikációt.

A jelentés tárgyát képező időszakban Románia SIS II s-TESTA hálózathoz történő kapcsolódása sikeresen, időben és a költségvetés keretein belül megtörtént, vele együtt 31-re emelkedett a hálózathoz kapcsolódó államok száma (ezen felül hozzáfér az Europol és az Eurojust is).

2.6. Üzemeltetési igazgatás

A Bizottság – a Tanácsnak és az Európai Parlamentnek a SIS II-ről és a VIS-ről szóló jogi aktusok elfogadásakor tett együttes nyilatkozatában számára adott politikai megbízatásnak megfelelően – 2009 júniusában elfogadott egy, a szabadságon, a biztonságon és a jog érvényesülésén alapuló térségben működő, nagyméretű IT-rendszerek üzemeltetési igazgatását végző ügynökség létrehozásáról szóló jogalkotási javaslatot. A Lisszaboni Szerződés hatályba lépése miatt egységes módosított javaslatot kellett benyújtani, amelyet a Bizottság 2010 márciusában fogadott el. A javaslatban szereplő ügynökség alapvetően a SIS II (a beüzemelését követően), a VIS és az EURODAC rendszerek üzemeltetési igazgatásával kapcsolatos feladatokat látja majd el. A jövőben az ügynökséget megbízhatják további nagyméretű IT-rendszerek irányításával is.

A jogalkotási javaslat tárgyalása jó ütemben halad, az irányelv elfogadására várhatóan a 2011. év folyamán sor kerülhet.

2.7. Biztonság

Az egyes tagállamok által a 2007/171/EK, a 2007/170/EK és a 2008/602/EK bizottsági határozatoknak[4] való megfeleléssel kapcsolatosan felvetett kérdésekre válaszul a Bizottság műszaki tanulmányt készített az olyan titkosítatlan adatokhoz való hozzáférés kérdéséről, amelyre csak a hálózati operatív központ biztonságos környezetében kerülhet sor.

A tanulmány tartalmaz számos lehetséges forgatókönyvet és a tagállami szakértőktől kért véleményeket. A lehetőségek között szerepelt egy második titkosítási réteg alkalmazása, valamint számos további szervezeti intézkedés is a titkosítatlan adatokhoz való hozzáférés megelőzése vagy korlátozása céljából. A végrehajtás tekintetében a lehetséges megoldásnak minimális hatást kell gyakorolnia egyes kulcsfontosságú kritériumokra, mint például a rendszer teljesítményére és válaszidejére, a végrehajtás központi és nemzeti szinten felmerülő költségeire, valamint az ütemtervre. A Bizottság által 2011 elején szervezett munkaértekezleten megtárgyaltuk a tagállamokkal a lehetséges megoldások végrehajtását.

3. IGAZGATÁS

3.1. Pénzügyi hatások

A jelentéstételi időszak végéig a Bizottság által a SIS II projektre vonatkozóan 2002 óta tett költségvetési kötelezettségvállalások összesen 133 170 429 EUR-t tettek ki. A vonatkozó szerződések megvalósíthatósági tanulmányokat, a SIS II központi részének fejlesztését, a támogatást és a minőségbiztosítást, a SIS II hálózatot, a strasbourgi operatív irányítás előkészítését, a biztonságot, a biometrikával kapcsolatos előkészületeket, a kommunikációval és a szakértők kiküldetésévek kapcsolatban felmerült költségeket ölelik fel.

Ebből az összegből 2002. és 2010. december vége között ténylegesen 68 152 710 EUR került kifizetésre. A fő kiadási tételek közé a fejlesztés (33 435 295 EUR), a hálózat (20 371 388 EUR), valamint a támogatás és a minőségbiztosítás (8 124 387 EUR) tartozott.

Költségvetés-végrehajtás |

2002 és 2010 decembere között | 2010 júliusa és decembere között |

Kötelezettségvállalási előirányzatok | Kifizetési előirányzatok | Kötelezettségvállalási előirányzatok | Kifizetési előirányzatok |

Fejlesztés | 80 377 456 | 33 435 295 | 37 201 723 | 6 934 479 |

Támogatás és minőségbiztosítás | 9 882 074 | 8 124 387 | 482 180 | 931 907 |

Hálózat | 32 375 954 | 20 371 388 | 0 | 4 358 677 |

Az üzemeltetési igazgatás előkészítése | 7 468 215 | 4 837 950 | 1 344 177 | 309 529 |

Biztonság | 874 715 | 217 712 | 5 440 | 0 |

Tanulmányok és konzultációk | 940 481 | 921 611 | 0 | 0 |

Tájékoztató kampány | 33 373 | 33 373 | 0 | 0 |

Szakértők kiküldetési költségei | 1 203 286 | 196 121 | 149 906 | 43 950 |

Egyéb | 14 874 | 14 874 | 0 | 0 |

ÖSSZESEN: | 133 170 429 | 68 152 710 | 39 183 426 | 12 578 542 |

A fenti időszakban a tagállamoknak növekvő aggályaiknak adtak hangot a SIS II rendszer további nemzeti források iránti igényével kapcsolatosan. E probléma megoldása céljából a Bizottság vizsgálni kezdte annak lehetőségét, hogy a rendelkezésre álló költségvetési keretek között további támogatást nyújtson a nemzeti rendszerfejlesztések befejezéséhez szükséges költségek fedezéséhez.. A vizsgálatot a Külső Határok Alap szerinti felelős nemzeti hatóságokkal és a SIS II nemzeti projektmenedzserekkel szorosan együttműködve végezték. Az ezzel kapcsolatos tárgyalásra Szolidaritás és a migrációs áramlások igazgatása” bizottság (Committee Solidarity and Management of Migration Flows – SOLID Bizottság) keretében került sor október 20-i ülésükön. Minden tagállamot felszólítottak arra, hogy jelöljék meg nemzeti költségvetési igényüket és azt 2010 novemberéig juttassák el a SOLID Bizottsághoz. Ezt követően kielemezték az igényekkel kapcsolatos adatokat abból a célból, hogy meggyőződjenek arról, hogy a rendelkezésre álló források elegendőek-e vagy szükség lehet-e azok kiegészítésére.

3.2. Projektirányítás

3.2.1. Átfogó programirányítási tanács (GPMB)

A Tanács SIS II-ről szóló 2009. február 26–27-i és 2009. június 4–5-i következtetéseiben a tagállami szakértőkből álló, átfogó programirányítási tanácsként kijelölt informális szervet hozott létre az együttműködés megerősítése, valamint a központi SIS II projektnek nyújtott közvetlen tagállami támogatás biztosítása érdekében. A csoport által végzett munka kedvező eredményei, valamint az együttműködés további erősítésének és a projekt-átláthatóság fokozásának szükségessége indokolttá teszik a csoport hivatalos beillesztését a SIS II irányítási struktúrájába, a Bizottság és a tagállamok hatáskörének sérelme nélkül.

A 2010. június 3-án elfogadott, az átállásra vonatkozó módosított jogi aktusok[5] alapján a GPMB-t hivatalos formában kijelölték a központi SIS II projektet segítő tanácsadó testületnek, hogy segítse elő a központi és a nemzeti SIS II projekteket összehangolását. Az átfogó programirányítási tanács nem rendelkezik döntéshozatali jogkörrel és a Bizottság vagy a tagállamok képviseletére vonatkozó megbízatással.

A fenti jogszabályok előírják, hogy a tagállamok által kijelölt egyes szakértők a Tanács keretén belül járnak el. A kinevezésekre 2010. szeptember 23-án került sor. A Bizottság párhuzamos eljárásban jelölte ki saját szakértőit. Ennek megfelelően a 2010. szeptember 30-án tartott soron következő ülés már az újonnan meghatározott keretek között zajlott. A korábbi gyakorlatnak megfelelően az ülés levezető elnökének tisztségét a Tanács elnöksége és a Bizottság felváltva tölti be.

A GPMB 2010 novemberében megállapodott a feladatkörök tervezetében, hogy azt 2011-ben benyújthassa a SISVIS Bizottság számára.

A GPMB a jelentésben tárgyalt időszak során 16 alkalommal találkozott.

3.2.2. A SISVIS bizottság (SIS II)

A Bizottság a SIS II fejlesztésében a SISVIS bizottságon keresztül vesz részt. Ez utóbbi bizottság a 2010 júliusa és decembere közötti időszakban három alkalommal tanácskozott a SIS II-vel kapcsolatos műszaki kérdésekről.

A SISVIS bizottság rendszeres ülései mellett a bizottságon belüli munkacsoportokat, valamint tagállami szakértők bevonásával zajló munkaértekezleteket is szerveztek a részletes technikai kérdések megvitatása céljából. Ezeken az üléseken rendszerint a projekt egyes konkrét célkitűzéseivel kapcsolatosan felmerülő témákra összpontosítanak:

- a tesztelési tanácsadó csoport (TAG) a tesztelések megszervezésével, végrehajtásával és értelmezésével kapcsolatos kérdésekben nyilvánít véleményt a SISVIS bizottságnak. A csoport a jelentés tárgyát képező időszakban két alkalommal ülésezett.

- a változtatáskezelő tanács (CMB) a jelentett problémák osztályozásával, minősítésével, valamint ezek megoldásának lehetséges hatásaival kapcsolatban ad tanácsot. E munkacsoport – amely egyébként a SISVIS bizottságnak is jelentést tesz – a jelentéstételi időszakban egy alkalommal ülésezett.

- Ezen időszakban egy SIS II átállási munkaértekezletet tartottak abból a célból, hogy tanácsot adjanak a SISVIS bizottságnak és folytassák e kritikus témával kapcsolatos tevékenységüket.

3.2.3. Nemzeti tervezés és koordináció

A Bizottság szolgálatait tanácsaival segítő munkacsoportban a tagállamok és a felhasználók nemzeti projektmenedzserei (NPM) vesznek részt. A munkacsoport üléseinek célja, hogy megvitassák a részletes tervezéssel, a kockázatokkal és a tevékenységekkel kapcsolatos, központi és nemzeti szinten felmerülő kérdéseket. A jelentés tárgyát képező időszakban a nemzeti projektmenedzserek három alkalommal üléseztek.

3.2.4. Tanács

A tanácsi következtetésben kifejtetteknek és a projektben részt vevő felek teljes átláthatóság fenntartására vonatkozó kívánságának megfelelően a Bizottság rendszeresen tájékoztatja a Tanácsot és az Európai Parlamentet a SIS II átfogó ütemtervének végrehajtásával és a központi projekt vonatkozásában felmerülő kiadásokkal kapcsolatban.

A Bizottság részt vesz a Tanács Schengeni Információs Rendszerért felelős előkészítő szerveinek ülésein és a Miniszterek Tanácsának minden olyan ülésén, melynek napirendjén szerepel a SIS II. A Bizottság jelentésekben számol be a SIS II projekt jelen helyzetéről és a tervezett következő lépésekről.

A vizsgált időszak folyamán a rendszeres szóbeli tájékoztatás mellett a Bizottság az IB Tanács október 7-8. közötti ülését megelőzően „Jelentés a Schengeni Információs Rendszer (SIS II) működésbe lépésére vonatkozó új átfogó ütemtervről és költségvetésről” címmel szolgálati munkadokumentumot adott közre.

A Bizottság hetente megjelenő gyorsjelentésében foglalja össze a műszaki fejlesztéseket a projektben nemzeti szinten részt vevő kollégák részére.

3.2.5. Európai Parlament

A Bizottság továbbra is helyes, hiteles és naprakész tényeken és adatokon alapuló tájékoztatást nyújt az Európai Parlament számára a SIS II program mindenkori állásáról.

A Költségvetési Bizottság azon bejelentését, amely szerint „SIS II-re történő átálláshoz hozzárendelt tartalékforrásokat a sikeres tesztelésig és egy átfogó könyvvizsgálat erejéig tartalékba […]” helyezi, figyelembe vették a 2011-es költségvetési eljárás során. Az Európai Parlament december 15-én tartalék-előirányzatokat különített el a SIS II projekt részére a 2011. évi költségvetés terhére.

A Parlament meghatározta a tartalék felszabadításához szükséges feltételeket[6]:

1. A Bizottság mutassa be a SIS II továbbfejlesztésére vonatkozó „konkrét és realisztikus” ütemtervét, valamint a megvalósításához szükséges költségvetési vonzatok áttekintését.

2. Teljes hozzáférés biztosítása a Parlament és a Tanács számára a Bizottság és a szolgáltató által a SIS II rendszer fejlesztése tárgyában kötött szolgáltatási szerződéshez.

A fent meghatározott első feltétel teljesítése érdekében a Bizottság novemberben – „technikai jellegű tájékoztató” formájában – benyújtotta a fejlődést bemutató részletes áttekintését az illetékes parlamenti bizottságok tagjainak. A Bizottság által nyújtott széleskörű költségvetési tájékoztatás kiterjed a múltbéli és a jövőre vonatkozó költségvetési kötelezettségvállalásokra és kifizetésekre is. A Bizottság ezen felül kifejtette, hogy hajlandó bizalmasan kezelni a szerződéssel kapcsolatban kért információkat (hogy a vele szerződő fél jogos üzleti érdekeit megvédje). A találkozó módot adott arra is, hogy megvitassuk a költségvetési kérdések kezelésének gyakorlati lehetőségeit, biztosítva, hogy a Parlament ellenőrzési és betekintési jogának gyakorlása nem feltétlenül jár együtt a projekt és a számlák feldolgozásának felfüggesztésével.

További rendszeres találkozókat tartottunk az Európai Parlament képviselőivel, valamint Cecilia Malmström biztos az IB Tanács októberi ülését követően az ott elhangzott legfontosabb megállapításokkal kapcsolatban levelet küldött az Európai Parlament Állampolgári Jogi, Bel- és Igazságügyi Bizottsága (LIBE-bizottság) elnökének (és az ülés előadóinak). Az ütemtervről és a költségvetési tervezetről szóló jelentést eljuttattuk mind a LIBE, mind pedig a Költségvetési Bizottság elnökének, továbbá a LIBE-bizottságban bemutattuk a SIS II jelenlegi helyzetét.

Végezetül a Bizottság tíz, SIS II-vel kapcsolatos parlamenti kérdésre válaszolt.

4. A KÖVETKEZő JELENTÉSTÉTELI IDőSZAK PRIORITÁSAI

A 2011 második negyedév végéig tartó időszakban az az elsődleges feladat, hogy a központi és a nemzeti rendszereket egyaránt alkalmassá tegyük arra, hogy megfeleljenek az új követelményeknek.

A következő időszakban zajló tesztelés célja, hogy megbizonyosodjanak a SIS II rendszer egészének megfelelő működéséről. Ez hozzávetőlegesen egy évet vesz igénybe, és 2012. első negyedévében, a második mérföldkővel kapcsolatos tesztelés során éri el csúcspontját.

Az utolsó fázisban került sor az átfogó tesztelésre (egy, a SIS II rendszerre vonatkozó jogi aktusokban előírt tesztelési kampányra) és az adatok új rendszerbe történő tényleges átvitelére. A rendszer üzembe helyezése 2013. első negyedéve folyamán történik meg.

5. KÖVETKEZTETÉSEK

Az érdekelt felek közös erőfeszítésének köszönhetően fokozatosan megoldódtak a SIS II projekt jövőjével kapcsolatos, jelentős műszaki és politikai bizonytalanságok, amelyek a 2010. év elejét jellemezték. Az első mérföldkővel kapcsolatos tesztelés sikeres kimenetele, a rendszer üzembe helyezésére vonatkozó végleges követelmények közös megegyezésen alapuló meghatározása, valamint a vonatkozó szerződéses keret kialakítása jelentették az intenzív munka csúcspontjait. Ezek a kedvező változások mind hozzájárultak ahhoz, hogy ismét helyes pályára állítottuk a SIS II projektet, az annak hátra lévő szakaszaira vonatkozó világosan meghatározott közös elképzelés és a további feladatok befejezéséhez szükséges, életszerű ütemterv és megfelelő költségvetési tervezet segítségével. Magunk mögött hagyva az elmúlt közel két év nehézségeit, a projekt új lendülete keretet nyújt ahhoz, hogy az összes érdekelt fél megtegye a SIS II projekt véglegesítéséhez szükséges erőfeszítéseket.

I. melléklet

SISVIS bizottsági (SIS II) és munkacsoporti ülések

A jelentéstételi időszak során tartott ülések

2010. JÚLIUS |

6, 14, 27 | SIS II átfogó programirányítási tanács |

13 | Változtatáskezelő tanács |

15 | Nemzeti projektmenedzseri ülés |

15 | SISVIS bizottság (SIS II műszaki bizottság) |

2010. AUGUSZTUS |

11, 25 | SIS II átfogó programirányítási tanács |

2010. SZEPTEMBER |

8, 16, 30 | SIS II átfogó programirányítási tanács |

22 | SISVIS bizottság (SIS II műszaki bizottság) |

22 | Nemzeti projektmenedzseri ülés |

2010. OKTÓBER |

20 | SISVIS bizottság (SIS II műszaki bizottság) |

27 | SIS VIS bizottság (SIRENE) |

20, 27 | SIS II átfogó programirányítási tanács |

2010. NOVEMBER |

10, 16, 24 | SIS II átfogó programirányítási tanács |

2010. DECEMBER |

2 | Átállási műhelytalálkozó |

2, 8, 15 | SIS II átfogó programirányítási tanács |

16 | Nemzeti projektmenedzseri ülés |

7, 14 | Tesztelési tanácsadó csoport |

SISVIS bizottsági (SIS II) és munkacsoporti ülések

A következő jelentéstételi időszakra ideiglenesen beütemezett ülések

2011. JANUÁR |

11-12 | Tesztelési műhelytalálkozó |

12, 19, 25 | SIS II átfogó programirányítási tanács |

26 | SISVIS bizottság (SIS II műszaki bizottság) |

26 | Nemzeti projektmenedzseri ülés |

2011. FEBRUÁR |

2, 9, 16, 22 | SIS II átfogó programirányítási tanács |

23 | SISVIS bizottság (SIS II műszaki bizottság) |

23 | Nemzeti projektmenedzseri ülés |

2011. MÁRCIUS |

2, 9, 16, 22, 30 | SIS II átfogó programirányítási tanács |

23 | SISVIS bizottság (SIS II műszaki bizottság) |

23 | Nemzeti projektmenedzseri ülés |

2011. ÁPRILIS |

6, 13, 20, 26 | SIS II átfogó programirányítási tanács |

27 | SISVIS bizottság (SIS II műszaki bizottság) |

27 | Nemzeti projektmenedzseri ülés |

2011. MÁJUS |

4, 11, 18, 24 | SIS II átfogó programirányítási tanács |

25 | SISVIS bizottság (SIS II műszaki bizottság) |

25 | Nemzeti projektmenedzseri ülés |

2011. JÚNIUS |

1, 8, 15, 28 | SIS II átfogó programirányítási tanács |

29 | SISVIS bizottság (SIS II műszaki bizottság) |

29 | Nemzeti projektmenedzseri ülés |

[1] Az 541/2010/EU tanácsi rendelettel módosított 1104/2008/EK rendelet és az 542/2010/EU tanácsi rendelettel módosított 2008/839/IB tanácsi határozat

[2] Bizottsági szolgálati munkadokumentum: „Jelentés a Schengeni Információs Rendszer (SIS II) működésbe lépésére vonatkozó új átfogó ütemtervről és költségvetésről” : SEC(2010) 1138 végleges, Brüsszel, 2010.9.21.

[3] Az 541/2010/EU tanácsi rendelettel módosított 1104/2008/EK tanácsi rendelet 1. cikk (3) bekezdés közös cikke, és az 542/2010/EU tanácsi rendelettel módosított 2008/839/IB rendelet.

[4] A 2007. március 16-i 2007/171/EK bizottsági határozat a Schengeni Információs Rendszer második generációjára vonatkozó hálózati követelmények (harmadik pillér) megállapításáról; a 2007. március 16-i 2007/170/EK bizottsági határozat a Schengeni Információs Rendszer második generációjára vonatkozó hálózati követelmények (1. pillér) megállapításáról (az értesítés a C(2007) 845. számú dokumentummal történt); a 2008. június 17-i 2008/602/EK bizottsági határozat a nemzeti interfészek, valamint a nemzeti interfészek és a központi VIS közötti kommunikációs infrastruktúra kifejlesztési szakaszban alkalmazott fizikai architektúrájának és az azokra vonatkozó követelményeknek a meghatározásáról (az értesítés a C(2008) 2693. számú dokumentummal történt).

[5] Az 541/2010/EU tanácsi rendelet és az 542/2010/EU tanácsi rendelet.

[6] Mind a kötelezettségvállalási előirányzatok, mind pedig a kifizetések kétharmadát 2011 januárjában feloldották.